O‘ZBEKISTON RESPUBLIKASINING MUSTAQILLIGI E’LON QILINIShI MUNOSABATI BILAN AMNISTIYA TO‘G‘RISIDA

O‘zbekiston Respublikasining mustaqilligi e’lon qilinishi munosabati bilan qaror qilaman:
 1. Ozodlikdan mahrum qilish va ozodlikdan mahrum qilish bilan bog‘liq bo‘lmagan jazoga hukm etilgan quyidagi shaxslar jazodan ozod qilinsin:
 a) 60 yoshdan oshgan erkaklar va 55 yoshdan oshgan ayollar;
 6) I va II guruh nogironlari; 
 v) voyaga yetmagan bolalari bo‘lgan va homilador ayollar;
 g) Ulug‘ Vatan urushi qatnashchilari va ularga tenglashtirilgan shaxslar.
 2. 5 yilgacha muddatga ozodlikdan mahrum qilishga yoki ozodlikdan mahrum qilish bilan bog‘liq bo‘lmagan jazoga hukm etilgan ayollar jazodan ozod qilinsin.
 3. 3 yilgacha muddatga ozodlikdan mahrum qilishga yoki ozodlikdan mahrum qilish bilan bog‘liq bo‘lmagan jazoga hukm etilgan voyaga yetmagan o‘g‘il bolalar jazodan ozod qilinsin.
 4. Farmonning 1 va 2-moddalarida aytib o‘tilgan shaxslar surgun va badarg‘a kabi qo‘shimcha jazoni o‘tashdan ozod qilinsin.
 5. Farmonning 1, 2 va 3-moddalari ta’siriga tushmagan hamda og‘ir bo‘lmagan jinoyatlar uchun, shuningdek ehtiyotsizlik natijasida sodir qilingan jinoyatlar uchun birinchi marta sudlangan shaxslarga o‘talmagan jazo muddatining yarmi qisqartirilsin.
 6. Tergovdagi va hali sudda ko‘rilmagan quyidagi barcha ishlar:
 a) ushbu Farmon kuchga kirgunga qadar Farmonning 1-moddasida sanab o‘tilgan shaxslar tomonidan sodir qilingan jinoyatlar haqidagi;
 b) ushbu Farmon kuchga kirgunga qadar Farmonning 2-moddasida aytib o‘tilgan shaxslar tomonidan sodir etilgan va qonunda 5 yilgacha muddatga ozodlikdan mahrum qilish yoki ozodlikdan mahrum qilish bilan bog‘liq bo‘lmagan jazo belgilanishi ko‘rsatilgan jinoyatlar haqidagi;
 v) ushbu Farmon kuchga kirgunga qadar Farmonning 3-moddasida sanab o‘tilgan shaxslar tomonidan sodir etilgan va qonunda 3 yilgacha muddatga ozodlikdan mahrum qilish yoki ozodlikdan mahrum qilish bilan bog‘liq bo‘lmagan jazo belgilanishi ko‘rsatilgan jinoyatlar haqidagi ishlar harakatdan yotqizilsin.
 7. Farmonning 1, 2, 3 va 5-moddalarida aytib o‘tilgan quyidagi shaxslarga:
 a) alohida xavfli davlat jinoyatlari uchun, shuningdek milliy va irqiy teng huquqlilikni buzganlik; davlat sirini oshkor qilganlik; banditizm; axloq tuzatish mehnat koloniyalari faoliyatini izdan chiqaruvchi xatti-harakatlar; kontrabanda; ommaviy tartibsizliklar; qalbaki pul va qimmatbaho qog‘ozlarni yasaganlik yoki o‘tkazganlik; valyuta operatsiyalari qoidalarini buzganlik uchun hukm qilinganlarga;
 b) alohida xavfli retsidivist deb tanilganlarga;
 v) qasddan odam o‘ldirganlik; qasddan og‘ir tan jarohati yetkazganlik; militsiya xodimi yoki xalq drujinachisining hayotiga tajovuz qilganlik; aybni og‘irlashtiradigan holatlarda nomusga tekkanlik; davlat, kooperativ yoki jamoat mulkiga tamagirlik qilganlik; davlat yoki jamoat mulkini alohida yirik miqdorlarda talon-toroj qilganlik; davlat yoki jamoat mulkini xonaga yoki mulk saqlanadigan joyga kirib o‘g‘irlaganlik; uyga kirib o‘g‘irlik qilganlik; aybni og‘irlashtiradigan holatlarda talonchilik; bosqinchilik; aybni og‘irlashtiradigan holatlarda tamagirlik (reket); aybni og‘irlashtiradigan holatlarda pora olganlik, pora berganlik, pora olish va berishda vositachilik qilganlik; ashaddiy bezorilik, o‘ta ashaddiy bezorilik uchun, shuningdek O‘zbekiston SSR Jinoyat kodeksining 209-2, 209-3, 210-1-moddalarida; 213-moddasining 2-qismida va 216-2, 216-3, 216-4, 216-5-moddalarida ko‘zda tutilgan jinoyatlarni sodir etganlik uchun jazoga hukm qilinganlarga;
 g) qasddan sodir etilgan jinoyatlar uchun bir necha bor sudlanganlarga hamda Farmon mazkur moddasining “a” va “v” bandlarida ko‘rsatilgan jinoyatlar uchun sudlanganlarga;
 d) avval afv etish yoki amnistiya tufayli jazodan ozod etilgan va yana qasddan jinoyat sodir qilganlarga;
 e) alkogolizm, giyohvandlik yoki tanosil kasalligiga qarshi davolash kursini to‘liq o‘tmaganlarga;
 j) jazoni o‘tash davrida rejimni ashaddiy buzuvchilarga nisbatan amnistiya qo‘llanilmaydi.
 8. Ushbu Farmon e’lon qilingan kundan boshlab kuchga kiradi, faqat O‘zbekiston SSR sudlari tomonidan sudlangan va respublika tergov organlari tomonidan jinoiy javobgarlikka tortilgan shaxslarga tadbiq qilinadi va uch oy ichida ijro etilishi lozim.